ՀԱՍՏԱՏՎԱԾ Է

Եվրասիական տնտեսական բարձրագույն խորհրդի   
2015 թվականի հոկտեմբերի 16-ի   
թիվ 33 որոշմամբ

**ՀԻՄՆԱԴՐՈՒՅԹ**

«Եվրասիական տնտեսական միության մարմիններում արտաքին աուդիտի (վերահսկողության) մասին»

I. Ընդհանուր դրույթներ

1. Եվրասիական տնտեսական միության (այսուհետ՝ Միություն) մարմիններում արտաքին աուդիտի (վերահսկողության) մասին հիմնադրույթով սահմանվում է Միության մարմիններում արտաքին աուդիտի (վերահսկողության) կարգավորման իրավական, կազմակերպական ու մեթոդաբանական հիմքերը (այսուհետ՝ արտաքին աուդիտ (վերահսկողություն))։

II. Արտաքին աուդիտի (վերահսկողության)   
իրավական կարգավորումը

2. Արտաքին աուդիտի (վերահսկողության) իրավական կարգավորումը սահմանվում է «Եվրասիական տնտեսական միության մասին» 2014 թվականի մայիսի 29-ի պայմանագրով (այսուհետ՝ Պայմանագիր), Եվրասիական տնտեսական բարձրագույն խորհրդի 2014 թվականի հոկտեմբերի 10-ի թիվ 78 որոշմամբ հաստատված «Եվրասիական տնտեսական միության բյուջեի մասին» հիմնադրույթով, սույն Հիմնադրույթով, Եվրասիական տնտեսական բարձրագույն խորհրդի (այսուհետ՝ Բարձրագույն խորհուրդ) որոշումներով ու կարգադրություններով, Միության իրավունքի մաս կազմող այլ ակտերով։

3. Արտաքին աուդիտն (վերահսկողությունն) իրականացվում է սույն Հիմնադրույթին և Միության մարմիններում արտաքին աուդիտի (վերահսկողության)՝ սույն Հիմնադրույթով սահմանված կարգով մշակվող և հաստատվող ստանդարտներին համապատասխան։

III. Եզրույթները և հասկացությունները

4. Սույն Պայմանագրի նպատակներով գործածվում են հետևյալ եզրույթներն ու հասկացությունները`

«Միության մարմնի ակտ»՝ փաստաթուղթ, որն ընդունվում է Միության մարմնի կողմից՝ Միության իրավունքի մաս կազմող որոշակի ակտերով սահմանված իր լիազորություններին համապատասխան.

«Միության ակտիվներ»՝ Միության գույքը, այդ թվում՝ Միության բյուջեի միջոցները, Միության այլ նյութական և ոչ նյութական ակտիվները.

«պետական ֆինանսական վերահսկողության բարձրագույն մարմիններ»՝ Միության անդամ պետությունների մարմինները, որոնք Միության համապատասխան անդամ պետությունների օրենսդրության համաձայն իրականացնում են արտաքին պետական ֆինանսական վերահսկողություն (աուդիտ).

«տեսուչների խումբ»՝ պետական ֆինանսական վերահսկողության բարձրագույն մարմինների այն ներկայացուցիչները, որոնք իրականացնում են արտաքին աուդիտ (վերահսկողություն).

«հարցում»՝ տեսուչների խմբի փաստաթուղթ, որը պարունակում է արտաքին աուդիտի (վերահսկողության) իրականացման համար անհրաժեշտ տեղեկությունները, փաստաթղթերն ու նյութերը սահմանված ժամկետներում ներկայացնելու վերաբերյալ պահանջ.

«Միության գույք»՝ սեփականության իրավունքով Միությանը պատկանող գույքը.

«արտաքին աուդիտի (վերահսկողության) միջոցառում» (այսուհետ՝ միջոցառում)՝ արտաքին աուդիտի (վերահսկողության) իրականացման կազմակերպական ձևը, որը ենթադրում է սահմանված կարգով կատարվող հաջորդական գործողությունների ամբողջություն՝ արտաքին աուդիտի (վերահսկողության) նպատակներին հասնելու և խնդիրները լուծելու համար.

«պետական ֆինանսական վերահսկողության պատասխանատու բարձրագույն մարմին»՝ պետական ֆինանսական վերահսկողության բարձրագույն մարմինը, որը, սույն Հիմնադրույթով սահմանված հերթականությանը համապատասխան, 1 օրացուցային տարվա ընթացքում համակարգում է արտաքին աուդիտի (վերահսկողության) կազմակերպման և իրականացման գործունեությունը.

«արտաքին աուդիտի (վերահսկողության) առարկա»՝ արտաքին աուդիտի (վերահսկողության) օբյեկտների գործունեությունն ու գործունեության արդյունքները, այդ թվում՝ Միության բյուջեի միջոցները ձևավորելու, կառավարելու և տնօրինելու, Միության գույքն ու այլ ակտիվներն օգտագործելու մասով.

«արտաքին աուդիտի (վերահսկողության) արդյունքներ»՝ արտաքին աուդիտի (վերահսկողության) առարկայի կամ օբյեկտների գործունեության վիճակի բնութագիրը, որը, ի թիվս այլոց, պարունակում է տեղեկություններ արտաքին աուդիտի (վերահսկողության) իրականացման ընթացքում հայտնաբերված խախտումների ու թերությունների վերաբերյալ, ինչպես նաև՝ Միության բյուջեի միջոցների ձևավորմանը, կառավարմանն ու տնօրինմանը, Միության գույքի և այլ ակտիվների օգտագործմանն առնչվող խնդիրների վերաբերյալ.

«պետական ֆինանսական վերահսկողության բարձրագույն մարմինների ղեկավարներ»՝ Միության համապատասխան անդամ պետությունների օրենսդրության համաձայն պետական ֆինանսական վերահսկողության բարձրագույն մարմինները գլխավորող պաշտոնատար անձինք.

«տեսուչների խմբի ղեկավար»՝ պետական ֆինանսական վերահսկողության պատասխանատու բարձրագույն մարմնի ներկայացուցիչը, որը տեսուչների խմբի անդամ է և, սույն Հիմնադրույթին ու արտաքին աուդիտի (վերահսկողության) ստանդարտներին համապատասխան, իրականացնում է դրա գործունեության ղեկավարումը.

«պետական ֆինանսական վերահսկողության բարձրագույն մարմինների համատեղ որոշում»՝ պետական ֆինանսական վերահսկողության բոլոր բարձրագույն մարմինների կողմից արտաքին աուդիտի (վերահսկողության) կազմակերպման և իրականացման հարցերով համատեղ ընդունվող ու պետական ֆինանսական վերահսկողության բարձրագույն մարմինների ղեկավարների կողմից ստորագրվող ակտ.

«Միության բյուջեի միջոցներ»՝ Միության բյուջեի դրամական միջոցներ, որոնք նախատեսված են Միության գործունեության ֆինանսական ապահովման, այդ թվում՝ դրա մարմինների գործունեության ֆինանսավորման համար.

«արտաքին աուդիտի (վերահսկողության) մասնակիցներ»՝ պետական ֆինանսական վերահսկողության բարձրագույն մարմինները, դրանց պաշտոնատար անձինք և ներկայացուցիչները, որոնց, սույն Հիմնադրույթին և Միության իրավունքի մաս կազմող այլ ակտերին համապատասխան, վերապահված են արտաքին աուդիտ (վերահսկողություն) կազմակերպելու և իրականացնելու լիազորություններ։

IV. Արտաքին աուդիտ (վերահսկողություն)   
իրականացնելու սկզբունքները

5. Արտաքին աուդիտն (վերահսկողությունն) իրականացվում է օրինականության, արդյունավետության, օբյեկտիվության, անկախության, թափանցիկության և հրապարակայնության սկզբունքների հիման վրա։

V. Արտաքին աուդիտի (վերահսկողության)   
նպատակներն ու խնդիրները

6. Արտաքին աուդիտն (վերահսկողությունն) իրականացվում է Միության բյուջեի միջոցների ձևավորման, կառավարման ու տնօրինման, Միության գույքի և այլ ակտիվների օգտագործման արդյունավետությունը որոշելու նպատակով:

7. Արտաքին աուդիտի (վերահսկողության) խնդիրներն են՝

ա) արտաքին աուդիտի (վերահսկողության) օբյեկտների կողմից Միության իրավունքի մաս կազմող ակտերի, Միության անդամ պետությունների նորմատիվ իրավական ակտերի պահպանման ստուգումը, այդ թվում՝ Միության բյուջեի միջոցները ձևավորելու, կառավարելու և տնօրինելու, Միության գույքը և այլ ակտիվներ օգտագործելու ժամանակ.

բ) Միության բյուջեի ձևավորման կարգի պահպանման ստուգումը.

գ) Միության բյուջեի ձևավորման արդյունավետության գնահատումը.

դ) Միության բյուջեի կատարման կարգի պահպանման ստուգումը.

ե) Միության բյուջեի միջոցների կառավարման և տնօրինման արդյունավետության գնահատումը.

զ) Միության բյուջեի միջոցների, Միության գույքի և այլ ակտիվների օգտագործման հասցեականության և նպատակային նշանակության ստուգումը, դրանց օգտագործման արդյունավետության գնահատումը.

է) Միության բյուջեի կատարման մասին հաշվետվության նախապատրաստման կարգի պահպանման ստուգումը.

ը) Միության բյուջեի կատարման մասին հաշվետվության, Միության բյուջեի միջոցները տնօրինողների (ստացողների) բյուջետային հաշվետվությունների հավաստիության ստուգումը.

թ) արտաքին աուդիտի (վերահսկողության) իրականացման ընթացքում Միության բյուջեի միջոցների ձևավորման, կառավարման և տնօրինման, Միության գույքի և այլ ակտիվների օգտագործման ժամանակ հայտնաբերված խախտումների ու թերությունների, արտաքին աուդիտի (վերահսկողության) օբյեկտների գործունեության վերլուծությունը, հայտնաբերված խախտումների ու թերությունների պատճառների և հետևանքների ուսումնասիրությունն ու վերլուծությունը.

ժ) արտաքին աուդիտի (վերահսկողության) իրականացման ընթացքում հայտնաբերված խախտումների ու թերությունների, դրանց պատճառների ու հետևանքների վերացման, Միության բյուջեի միջոցների ձևավորման, կառավարման ու տնօրինման արդյունավետության, Միության գույքի և այլ ակտիվների օգտագործման արդյունավետության բարձրացման վերաբերյալ առաջարկությունների մշակումը.

ժա) արտաքին աուդիտի (վերահսկողության) օբյեկտների կողմից արտաքին աուդիտի (վերահսկողության) ընթացքում հայտնաբերված խախտումների ու թերությունների, դրանց պատճառների ու հետևանքների վերացմանն ուղղված միջոցառումների իրականացման վերլուծություն։

VI. Արտաքին աուդիտի   
(վերահսկողության) մասնակիցները

8. Արտաքին աուդիտի (վերահսկողության) մասնակիցներն են՝

ա) պետական ֆինանսական վերահսկողության բարձրագույն մարմինները, դրանց պաշտոնատար անձինք.

բ) տեսուչների խումբը։

VII. Արտաքին աուդիտի (վերահսկողության)   
մասնակիցների գործառույթներն ու լիազորությունները

9. Պետական ֆինանսական վերահսկողության բարձրագույն մարմիններն օժտված են հետևյալ լիազորություններով՝

ա) համատեղ մշակում և հաստատում են արտաքին աուդիտի (վերահսկողության) ստանդարտները, դրանց փոփոխություններն ու լրացումները.

բ) համատեղ որոշումներով հաստատում են տեսուչների խմբի թվակազմն ու անհատական կազմը, այդ թվում՝ նշանակում դրա ղեկավարին և ազատում նրան պարտականությունների կատարումից, սահմանում են խմբի ձևավորման ժամկետը, կատարում են փոփոխություններ ու լրացումներ նշված որոշումներում.

գ) իրենց ներկայացուցիչներից ստեղծում են աշխատանքային մարմիններ՝ արտաքին աուդիտի (վերահսկողության) կազմակերպման ու իրականացման, այդ թվում՝ պետական ֆինանսական վերահսկողության բարձրագույն մարմինների համատեղ որոշումների նախապատրաստման ժամանակ պետական ֆինանսական վերահսկողության բարձրագույն մարմինների և դրանց պաշտոնատար անձանց փոխգործակցությունն ապահովելու համար.

դ) համատեղ քննարկում և հաստատում են արտաքին աուդիտի (վերահսկողության) իրականացման տարեկան ծրագիրը (այսուհետ՝ տարեկան ծրագիր), դրանում կատարվող փոփոխություններն ու լրացումները.

ե) համատեղ քննարկում ու հաստատում են միջոցառումների անցկացման ծրագրերը.

զ) համատեղ քննարկում, հաստատում և համապատասխան որոշումների նախագծերի հետ միասին Բարձրագույն խորհրդի քննարկմանն են ներկայացնում նախնական աուդիտի (վերահսկողության), ընթացիկ աուդիտի (վերահսկողության), հետագա աուդիտի (վերահսկողության) իրականացման արդյունքների մասին ամփոփիչ հաշվետվությունները (այսուհետ՝ ամփոփիչ հաշվետվություններ).

է) համատեղ որոշումներ են կայացնում արտաքին աուդիտի (վերահսկողության) օբյեկտներ նամակ-պարտավորագրեր ուղարկելու վերաբերյալ.

ը) աուդիտի (վերահսկողության) օբյեկտում միջոցառումների անցկացման ընթացքում տեսուչների խմբի կողմից քրեական և վարչական իրավախախտման հատկանիշներ մատնանշող տվյալներ հայտնաբերելու դեպքում համապատասխան նյութերը փոխանցվում են այն պետության լիազորված մարմիններին, որի տարածքում տեղակայված է աուդիտի (վերահսկողության) տվյալ օբյեկտը՝ այդ պետության օրենսդրությամբ սահմանված կարգով.

թ) տեղեկատվական-հեռահաղորդակցության «Ինտերնետ» ցանցի իրենց պաշտոնական կայքերում հրապարակում են ամփոփիչ հաշվետվություններ.

ժ) կայացնում են այլ համատեղ որոշումներ։

10. Պետական ֆինանսական վերահսկողության պատասխանատու բարձրագույն մարմինն օժտված է հետևյալ լրացուցիչ լիազորություններով՝

ա) ձևավորում և պետական ֆինանսական վերահսկողության բարձրագույն մարմինների համատեղ քննարկմանն ու հաստատմանն է ներկայացնում տարեկան ծրագրի նախագիծը, տարեկան պլանի հաստատումից հետո արտաքին աուդիտի (վերահսկողության) օբյեկտներին տեղեկացնում է արտաքին աուդիտի (վերահսկողության) միջոցառումների իրականացման ժամկետների մասին.

բ) տեղեկացնում է Բարձրագույն խորհրդին նամակ-պարտավորագրերը չկատարելու կամ ոչ պատշաճ կատարելու մասին.

գ) պետական ֆինանսական վերահսկողության բարձրագույն մարմինների համատեղ քննարկմանն է ներկայացնում ամփոփիչ հաշվետվություններ և նախապատրաստում է Բարձրագույն խորհրդի համապատասխան որոշումների նախագծերը.

դ) ամփոփիչ հաշվետվությունների հաստատման արդյունքներով՝ համապատասխան որոշումների նախագծերի հետ միասին դրանք ներկայացնում է Բարձրագույն խորհրդի քննարկմանը՝ սույն Հիմնադրույթի 63-րդ կետով սահմանված կարգով։

***(10-րդ կետը լրաց. ԵՏՀԿ 19.08.22 թիվ 124, ԵՏԲԽ 09.12.22 թիվ 124)***

11. Պետական ֆինանսական վերահսկողության բարձրագույն մարմինների ղեկավարներն օժտված են հետևյալ լիազորություններով՝

ա) պետական ֆինանսական վերահսկողության՝ իրենց գլխավորած բարձրագույն մարմիններից ընտրում են ներկայացուցիչներ՝ տեսուչների խմբի կազմում ընդգրկելու համար, տեղեկացնում է արտաքին աուդիտի (վերահսկողության) օբյեկտներին արտաքին աուդիտի (վերահսկողության) միջոցառումներն անցկացնելու ժամկետների մասին տարեկան պլանը հաստատելուց հետո.

բ) սահմանված հերթականությանը համապատասխան պետական ֆինանսական վերահսկողության բարձրագույն մարմինների համատեղ քննարկմանն են ներկայացնում տեսուչների խմբի ղեկավարի պաշտոնում նշանակման ենթակա թեկնածուին.

գ) ստորագրում են պետական ֆինանսական վերահսկողության բարձրագույն մարմինների համատեղ որոշումները։

12. Տեսուչների խումբն իրականացնում է հետևյալ գործառույթները՝

ա) արտաքին աուդիտի (վերահսկողության) ստանդարտներին համապատասխան իրականացնում է նախնական աուդիտ (վերահսկողություն), ընթացիկ աուդիտ (վերահսկողություն) և հետագա աուդիտ (վերահսկողություն).

բ) անցկացնում է միջոցառումներ, այդ թվում՝ ըստ արտաքին աուդիտի (վերահսկողության) օբյեկտների տեղակայման վայրի.

գ) արտաքին աուդիտի (վերահսկողության) իրականացման արդյունքներով վերլուծում, ամփոփում և ուսումնասիրում է հայտնաբերված խախտումների ու թերությունների պատճառներն ու հետևանքները.

դ) նախապատրաստում է պետական ֆինանսական վերահսկողության բարձրագույն մարմինների ամփոփիչ հաշվետվությունների և համատեղ որոշումների նախագծերը՝ դրանց քննարկման արդյունքների հիման վրա։

13. Տեսուչների խումբն օժտված է հետևյալ լիազորություններով՝

ա) արտաքին աուդիտի (վերահսկողության) օբյեկտներից, Միության այլ, այդ թվում՝ Միության բյուջեի կատարման նկատմամբ արտաքին ու ներքին վերահսկողություն իրականացնող մարմիններից, Միության անդամ պետությունների գործադիր իշխանության այն մարմիններից, որոնց վերապահված են ազգային բյուջեների ձևավորման ու կատարման գործառույթները, կամ նշված մարմինների պաշտոնատար անձանցից համապատասխան հարցումներ ուղարկելու միջոցով պահանջում և սահմանված ժամկետներում ստանում է արտաքին աուդիտի (վերահսկողության) առարկային վերաբերող տեղեկություններ, փաստաթղթեր ու նյութեր, այդ թվում՝ բյուջետային, ֆինանսական, վիճակագրական կամ այլ հաշվետվություններ.

բ) ստանում է արտաքին աուդիտի (վերահսկողության) իրականացման համար անհրաժեշտ արտաքին աուդիտի (վերահսկողության) օբյեկտների տեղեկատվական համակարգերի հասանելիության հնարավորություն.

գ) Միության անդամ պետությունների վերահսկողական, իրավապահ և այլ պետական մարմինների մասնակից է դարձնում միջոցառումների անցկացմանը.

դ) արտաքին աուդիտի (վերահսկողության) ընթացքում և դրա արդյունքներով նախապատրաստում է նամակ-պարտավորագրերի նախագծերը։

14. Տեսուչների խմբի ղեկավարն օժտված է հետևյալ լիազորություններով՝

ա) գլխավորում է տեսուչների խումբը և իրականացնում է դրա գործունեության ղեկավարումը.

բ) ստորագրում է տեսուչների խմբի հարցումները.

գ) ստորագրում և արտաքին աուդիտի (վերահսկողության) օբյեկտներ, Միության անդամ պետությունների պետական մարմիններ և կազմակերպություններին կամ դրանց պաշտոնատար անձանց ուղարկում է նամակ-պարտավորագրեր.

դ) միջոցառումների անցկացման ընթացքում քրեական և վարչական իրավախախտման հատկանիշներ մատնանշող տվյալներ հայտնաբերելու դեպքում, համապատասխան նյութերն անհապաղ փոխանցում է պետական ֆինանսական վերահսկողության այն բարձրագույն մարմնին, որի տարածքում տեղակայված է արտաքին աուդիտի (վերահսկողության) համապատասխան օբյեկտը.

ե) ստորագրում է ամփոփիչ հաշվետվությունները և դրանք ուղարկում է պետական ֆինանսական վերահսկողության պատասխանատու բարձրագույն մարմին։

VIII. Արտաքին աուդիտի (վերահսկողության)   
մասնակիցների վերահսկողական   
լիազորությունների գործողության ոլորտը

15. Արտաքին աուդիտի (վերահսկողության) մասնակիցների վերահսկողական լիազորությունները տարածվում են արտաքին աուդիտի (վերահսկողության) օբյեկտների գործունեության վրա՝ դրանց կողմից Պայմանագրին և Միության իրավունքի մաս կազմող այլ ակտերին համապատասխան որոշումների, կարգադրությունների, առաջարկությունների ընդունման հետ կապված, Միության բյուջեի միջոցների ձևավորման, կառավարման ու տնօրինման, Միության գույքի և այլ ակտիվների օգտագործման իրավաչափության և արդյունավետության վրա ազդեցություն ունեցած, ազդեցություն ունեցող կամ ազդեցության հավանականություն ունեցող այլ գործողությունների իրականացման հետ կապված գործառույթների և լիազորությունների իրականացման մասով։

IX. Արտաքին աուդիտի (վերահսկողության)   
օբյեկտները, դրանց իրավունքներն ու պարտականությունները

16. Արտաքին աուդիտի (վերահսկողության) օբյեկտներն են՝

ա) Եվրասիական տնտեսական հանձնաժողովը (այսուհետ՝ Հանձնաժողով),

բ) Միության դատարանը։

17. Արտաքին աուդիտի (վերահսկողության) իրականացման ընթացքում արտաքին աուդիտի (վերահսկողության) օբյեկտներն իրավասու են՝

ա) գրավոր ներկայացնել բացատրություններ (պարզաբանումներ)՝ միջոցառումների անցկացման ժամանակ տեսուչների խմբի կողմից հայտնաբերված խախտման փաստի առնչությամբ.

բ) գրավոր ներկայացնել դիտողություններ (առարկություններ)՝ միջոցառման անցկացման ընթացքում և դրա արդյունքներով տեսուչների խմբի անդամների կողմից կազմված ու ծանոթացման նպատակով ներկայացված ակտերի և այլ փաստաթղթերի բովանդակության մասին.

գ) պետական ֆինանսական վերահսկողության պատասխանատու բարձրագույն մարմին ուղարկել դիմումներ նամակ-պարտավորագրերի կատարման ժամկետների երկարաձգման մասին՝ սահմանված ժամկետներում դրանք չկատարելու օբյեկտիվ պատճառների առկայության դեպքում։

18. Արտաքին աուդիտի (վերահսկողության) իրականացման ընթացքում արտաքին աուդիտի (վերահսկողության) օբյեկտները և դրանց պաշտոնատար անձինք պարտավոր են ապահովել՝

ա) տեսուչների խմբի անդամների՝ սույն Հիմնադրույթով նախատեսված իրավունքների պահպանումը.

բ) տեսուչների խմբին արտաքին աուդիտի (վերահսկողության) իրականացման համար անհրաժեշտ տեղեկություններ, փաստաթղթեր և նյութեր ներկայացնելը.

գ) տեսուչների խմբի անդամների համար նորմալ աշխատանքային պայմանների ստեղծումը, նրանց՝ միջոցառումներ անցկացնելու համար անհրաժեշտ շինությունների, տրանսպորտային և կապի միջոցների տրամադրումը, դրանց տեխնիկական սպասարկումը.

դ) միջոցառումների անցկացման ժամանակ հայտնաբերված խախտման փաստի առնչությամբ գրավոր բացատրություններ (պարզաբանումներ), ինչպես նաև անհրաժեշտ փաստաթղթերի՝ սահմանված կարգով հաստատված պատճենները ներկայացնելը.

ե) միջոցառումների անցկացման ընթացքում և դրա արդյունքներով տեսուչների խմբի անդամների կողմից՝ ծանոթանալու նպատակով նրանց տրամադրված ակտերի և այլ փաստաթղթերի ծանոթանալը.

զ) միջոցառման անցկացման արդյունքներով կազմված և տեսուչների խմբի անդամների կողմից ստորագրված փաստաթղթերի ստորագրումը.

է) նրանց ուղարկված նամակ-պարտավորագրերում պարունակվող պահանջների՝ սահմանված ժամկետներում կատարումը.

ը) տեսուչների խմբի ղեկավարին նամակ-պարտավորագրերի քննարկման արդյունքների և հայտնաբերված խախտումների վերացման համար ձեռնարկված միջոցների մասին սահմանված ժամկետներում ծանուցումը։

X. Արտաքին աուդիտի (վերահսկողության)   
ձևերը, տեսակները (տիպերը)

19. Արտաքին աուդիտն (վերահսկողությունն) իրականացվում է յուրաքանչյուր տարի՝ նախնական աուդիտի (վերահսկողության), ընթացիկ աուդիտի (վերահսկողության) և հետագա աուդիտի (վերահսկողության) ձևով՝ արտաքին աուդիտի (վերահսկողության) ստանդարտներին համապատասխան։

20. Նախնական աուդիտն (վերահսկողությունն) իրականացվում է Միության բյուջեի նախագծի ձևավորման փուլում, բյուջետային միջոցներն ստացողների բյուջեների (բյուջետային նախահաշիվների նախագծերը քննարկելու ժամանակ՝ Միության մարմինների ծախսերի արդյունավետությունը որոշելու և Միության բյուջեի ծախսերը օպտիմալացնելու նպատակներով։

21. Ընթացիկ աուդիտն (վերահսկողությունն) իրականացվում է Միության բյուջեի կատարման ընթացքում՝ Միության մարմիններին բյուջետային միջոցներ հատկացնելու ժամանակ, ինչպես նաև եկամուտների մուտքի գործընթացում՝ Միության մարմինների կողմից բյուջետային միջոցների անարդյունավետ և ոչ նպատակային ծախսը կանխարգելելու համար։

22. Հետագա աուդիտն (վերահսկողությունն) իրականացվում է հատկացված բյուջետային միջոցներն ստացողների կողմից փաստացի օգտագործելուց հետո՝ Միության բյուջեի կատարման մասին հաշվետվությունը քննարկելու և հաստատելու ընթացքում՝ բյուջետային և այլ հաշվետվությունների հավաստիությունը, Միության բյուջեի միջոցների, գույքի և այլ ակտիվների օգտագործման հասցեականությունը, նպատակային նշանակությունն ու արդյունավետությունը որոշելու նպատակով։

23. Առաջադրված խնդիրներից կախված՝ արտաքին աուդիտն (վերահսկողությունն) իրականացվում է համապատասխանության աուդիտի, ֆինանսական աուդիտի և արդյունավետության աուդիտի տեսքով կամ դրանց համադրությամբ՝ արտաքին աուդիտի (վերահսկողության) ստանդարտներին համապատասխան։

24. Համապատասխանության աուդիտը ենթադրում է արտաքին աուդիտի (վերահսկողության) օբյեկտների կողմից Միության իրավունքի մաս կազմող ակտերի, Միության մարմինների ակտերի, Միության անդամ պետությունների նորմատիվ իրավական ակտերի պահպանման ստուգում, այդ թվում՝ Միության բյուջեի միջոցները ձևավորելու, կառավարելու և տնօրինելու, Միության գույքը և այլ ակտիվներ օգտագործելու ժամանակ։

25. Ֆինանսական աուդիտը ենթադրում է ֆինանսական գործառնությունների, ֆինանսական և հաշվապահական հաշվառման, բյուջետային, ֆինանսական և այլ հաշվետվությունների հավաստիության, աուդիտի (վերահսկողության) օբյեկտների կողմից Միության բյուջեի միջոցների, Միության գույքի և այլ ակտիվների նպատակային օգտագործման ստուգում։

26. Արդյունավետության աուդիտը ենթադրում է Միության բյուջեի միջոցների, այդ թվում՝ արտաքին աուդիտի (վերահսկողության) օբյեկտների կողմից՝ ծրագրված նպատակներին հասնելու, առաջադրված խնդիրները լուծելու և իրենց վերապահված գործառույթներն իրականացնելու համար ստացված միջոցների ձևավորման, կառավարման և տնօրինման արդյունավետության, ինչպես նաև Միության գույքի ու այլ ակտիվների օգտագործման արդյունավետության գնահատում։

XI. Արտաքին աուդիտի (վերահսկողության)   
իրականացման մեթոդները

27. Արտաքին աուդիտի (վերահսկողության) իրականացման մեթոդներն են ստուգումը, վերլուծությունը, հետազոտությունն ու մոնիթորինգը։

28. Ստուգումը ենթադրում է որոշակի ժամանակահատվածում արտաքին աուդիտի (վերահսկողության) օբյեկտների առանձին գործողությունների (գործառնությունների) կամ գործունեության որոշակի ուղղության, այդ թվում՝ ֆինանսական, ուսումնասիրությանն ուղղված գործողություններ։

29. Վերլուծությունը ենթադրում է արտաքին աուդիտի (վերահսկողության) առարկայի և օբյեկտների գործունեության առանձին կողմերի, հատկությունների, բաղկացուցիչ մասերի ու գործունեության ուսումնասիրությանն ուղղված գործողություններ և այդ ուսումնասիրության արդյունքների համակարգում։

30. Հետազոտությունը ենթադրում է արտաքին աուդիտի (վերահսկողության) առարկայի և օբյեկտի գործունեության որոշակի ոլորտի վերլուծությանն ու վիճակի գնահատմանն ուղղված գործողություններ։

31. Մոնիթորինգը ենթադրում է արտաքին աուդիտի (վերահսկողության) առարկայի, օբյեկտների գործունեության ու գործունեության արդյունքների մասին տեղեկությունների համակարգային և պարբերաբար հավաքմանն ու վերլուծությանն ուղղված գործողություններ։

XII. Արտաքին աուդիտ (վերահսկողություն)   
ստանդարտները և մեթոդաբանությունը

32. Արտաքին աուդիտի (վերահսկողության) ստանդարտները ենթադրում են նորմատիվ փաստաթուղթ, որով սահմանվում են արտաքին աուդիտի (վերահսկողության) ստանդարտներն ու մեթոդաբանությունը, այդ թվում՝ արտաքին աուդիտի (վերահսկողության) իրականացմանը բնորոշ հատկանիշները, կանոնները, ընթացակարգերն և դրա արդյունքներին ներկայացվող պահանջները։

33. Արտաքին աուդիտի (վերահսկողության) ստանդարտները, դրանց փոփոխություններն ու լրացումները համատեղ մշակվում են պետական ֆինասնական վերահսկողության բարձրագույն մարմինների կողմից և հաստատվում են դրանց համատեղ որոշումներով։

34. Արտաքին աուդիտի (վերահսկողության) ստանդարտները մշակվում են՝ հաշվի առնելով աուդիտի բարձրագույն մարմինների համար ԻՆՏՈՍԱԻ-ի (Ֆինանսական վերահսկողության բարձրագույն մարմինների միջազգային կազմակերպության) միջազգային ստանդարտների դրույթները (ISSAI)։

35. Արտաքին աուդիտի (վերահսկողության) ստանդարտները տեսուչների խմբի բոլոր անդամների կողմից կատարման համար պարտադիր են։

XIII. Արտաքին աուդիտի (վերահսկողության)   
իրականացման կազմակերպումն ու պլանավորումը

36. Արտաքին աուդիտի (վերահսկողության) կազմակերպման մասով գործունեությունը համակարգվում է պետական ֆինանսական վերահսկողության պատասխանատու բարձրագույն մարմնի կողմից 1 օրացուցային տարվա ընթացքում ռոտացիոն կարգով՝ ըստ Միության անդամ պետության անվանման ռուսերեն այբբենական հերթականության։

37. Արտաքին աուդիտն (վերահսկողությունն) իրականացվում է տարեկան ծրագրի հիման վրա։

38. Տարեկան ծրագիրը ներառում է ծրագրվող միջոցառումների ցանկը, դրանց անցկացման ժամկետները, արտաքին աուդիտի (վերահսկողության) օբյեկտները և միջոցառումներն իրականացնողների կազմը։

39. Տարեկան ծրագրի նախագիծը ձևավորվում է պետական ֆինանսական վերահսկողության պատասխանատու բարձրագույն մարմնի կողմից, քննարկվում և հաստատվում է պետական ֆինասնական վերահսկողության բարձրագույն մարմինների համատեղ որոշմամբ՝ այդ նախագծի հաստատման օրացուցային տարին սկսվելուց ոչ ուշ, քան 15 օր առաջ։

40. Արտապլանային միջոցառումները կարող են անցկացվել Բարձագույն խորհրդի համապատասխան որոշումների հիման վրա կամ Եվրասիական միջկառավարական խորհրդի դիմումի համաձայն։

41. Պետական ֆինանսական վերահսկողության մեկ կամ մի քանի բարձրագույն մարմինների առաջարկով տարեկան ծրագրում կարող են կատարվել փոփոխություններ և լրացումներ։

Տարեկան ծրագրում փոփոխություններն ու լրացումները համատեղ քննարկվում և հաստատվում են պետական ֆինանսական վերահսկողության բարձրագույն մարմինների կողմից։

42. Արտաքին աուդիտի (վերահսկողության) տարբեր ձևերի միջոցառումների անցկացման պարբերականությունը որոշվում է արտաքին աուդիտի (վերահսկողության) համապատասխան ստանդարտներով։

XIV. Տեսուչների խմբի ձևավորումը

43. Տեսուչների խմբի ձևավորումը, դրա թվակազմի ու անհատական կազմի հաստատումը, ղեկավարի նշանակումը, խմբի ձևավորման ժամկետի սահմանումը համատեղ իրականացվում է պետական ֆինանսական վերահսկողության բարձրագույն մարմինների կողմից։

44. Տեսուչների խումբը ձևավորվում է պետական ֆինանսական վերահսկողության բարձրագույն մարմինների ներկայացուցիչներից՝ ելնելով նրանց հավասար ներկայացուցչության սկզբունքից։

Պետական ֆինանսական վերահսկողության յուրաքանչյուր բարձրագույն մարմնից ընտրված տեսուչների խմբի անդամների անհատական կազմը որոշվում է պետական ֆինանսական վերահսկողության համապատասխան բարձրագույն մարմնի ղեկավարի կողմից։

XV. Տեսուչների խմբի հարցումների   
համաձայն տեղեկությունների տրամադրումը

45. Արտաքին աուդիտի (վերահսկողության) բոլոր օբյեկտները, Միության մյուս, այդ թվում՝ Միության բյուջեի կատարման նկատմամբ արտաքին ու ներքին վերահսկողություն իրականացնող մարմինները, Միության անդամ պետությունների գործադիր իշխանության այն մարմինները, որոնց վերապահված են ազգային բյուջեների ձևավորման և կատարման գործառույթները, ինչպես նաև դրանց պաշտոնատար անձինք պարտավոր են տեսուչների խմբի հարցումների համաձայն՝ վերջինիս տրամադրել արտաքին աուդիտ (վերահսկողություն) իրականացնելու համար անհրաժեշտ տեղեկություններ, փաստաթղթեր և նյութեր։

46. Տեսուչների խմբին արտաքին աուդիտի (վերահսկողության) իրականացման համար անհրաժեշտ տեղեկությունների, փաստաթղթերի, նյութերի տրամադրումը ոչ իրավաչափորեն մերժելը կամ տրամադրելուց խուսափելը, ինչպես նաև նախապես հայտնի սուտ տեղեկություններ տրամադրելը, եթե այդ արարքները կատարվել են նման տեղեկություններ տրամադրելու պարտավորություն ունեցող պաշտոնատար անձի կողմից, հանգեցնում են Միության իրավունքի մաս կազմող ակտերով և Միության անդամ պետությունների օրենսդրությամբ սահմանված պատասխանատվության։

XVI. Տեսուչների խմբի անդամների իրավունքները,   
պարտավորություններն ու պատասխանատվությունը   
միջոցառումներ անցկացնելիս

47. Միջոցառումներ անցկացնելիս տեսուչների խմբի անդամներն իրավունք ունեն՝

ա) հաշվի առնելով արտաքին աուդիտի (վերահսկողության) օբյեկտների աշխատանքի ռեժիմը՝ անարգել այցելել նրանց տարածքներ ու շինություններ, ունենալ արտաքին աուդիտի (վերահսկողության) օբյեկտներին պատկանող, այդ թվում՝ նրանց տեղեկատվական համակարգերում պարունակվող տեղեկությունների, փաստաթղթերի և նյութերի հասանելիության հնարավորություն, տեսազննել արտաքին աուդիտի (վերահսկողության) օբյեկտների օգտագործման և տնօրինման տակ գտնվող ցանկացած շինություն.

բ) նմանակումներ, կեղծումներ, հափշտակություններ, չարաշահումներ, ինչպես նաև քրեական և վարչական իրավախախտման հատկանիշներ մատնանշող տվյալներ հայտնաբերելու դեպքում, չխոչընդոտելով աուդիտի (վերահսկողության) օբյեկտի բնականոն գործունեությունը, պատճենահանել անհրաժեշտ փաստաթղթեր և նյութեր.

գ) արտաքին աուդիտի (վերահսկողության) օբյեկտների ղեկավարներից, այլ պաշտոնատար անձանցից և աշխատակիցներից իրենց իրավասության սահմաններում պահանջել ներկայացնելու գրավոր բացատրություններ (պարզաբանումներ) միջոցառումների անցկացման ժամանակ հայտնաբերված խախտման փաստի առնչությամբ, ինչպես նաև՝ սահմանված կարգով հաստատված փաստաթղթերի անհրաժեշտ պատճեններ.

դ) կազմել ակտեր՝ արտաքին աուդիտի (վերահսկողության) օբյեկտների ղեկավարներից, այլ պաշտոնատար անձանցից և աշխատակիցներից միջոցառումների անցկացման ժամանակ հարցմամբ պահանջված տեղեկությունները, փաստաթղթերն ու նյութերը չտրամադրելու կամ ոչ ժամանակին տրամադրելու փաստի առնչությամբ.

ե) իրենց իրավասության սահմաններում ծանոթանալ արտաքին աուդիտի (վերահսկողության) օբյեկտների ֆինանսատնտեսական գործունեությանը վերաբերող բոլոր անհրաժեշտ փաստաթղթերին, այդ թվում՝ սահմանափակ տարածման ենթակա տվյալներ պարունակող փաստաթղթերին՝ Միության շրջանակներում կնքված միջազգային պայմանագրերով սահմանված կարգով, և համապատասխան թույլտվության առկայության դեպքում՝ Միության անդամ պետությունների օրենսդրության համաձայն՝ պետական գաղտնիք կազմող տվյալներ պարունակող փաստաթղթերին.

զ) ծանոթանալ արտաքին աուդիտի (վերահսկողության) օբյեկտների ֆինանսական, տնտեսական և այլ տեսակի գործունեությանը վերաբերող ու արտաքին աուդիտի (վերահսկողության) օբյեկտների տվյալների բազայում էլեկտրոնային ձևով պահվող տեղեկություններին, այդ թվում՝ սահմանափակ տարածման ենթակա տվյալներ պարունակող տեղեկություններին՝ Միության շրջանակներում կնքված միջազգային պայմանագրերով սահմանված կարգով, և, համապատասխան թույլտվության առկայության դեպքում՝ Միության անդամ պետությունների օրենսդրության համաձայն՝ պետական գաղտնիք կազմող տվյալներ պարունակող տեղեկություններին.

է) ծանոթանալ արտաքին աուդիտի (վերահսկողության) օբյեկտների տվյալների էլեկտրոնային բազաների տեխնիկական փաստաթղթերին։

48. Տեսուչների խմբի անդամներն իրավասու չեն միջամտելու արտաքին աուդիտի (վերահսկողության) օբյեկտների օպերատիվ-տնտեսական գործունեությանը, ինչպես նաև հրապարակելու միջոցառումների անցկացման ժամանակ ստացված տեղեկությունները, հրապարակային դարձնելու իրենց եզրակացությունները՝ նախքան արտաքին աուդիտի (վերահսկողության) արդյունքների քննարկման եզրահանգումներով Բարձրագույն խորհրդի կողմից համապատասխան որոշում կայացնելը։

Տեսուչների խմբի անդամները պարտավոր են պահպանել պետական, ծառայողական, առևտրային և Միության անդամ պետությունների օրենսդրությամբ պահպանվող այլ գաղտնիք, որն իրենց հայտնի է դարձել արտաքին աուդիտ (վերահսկողություն) իրականացնելիս, օբյեկտիվորեն անցկացնել համապատասխան միջոցառումներ և հավաստիորեն արտացոլել դրանց արդյունքները։

Տեսուչների խմբի անդամները կարող են ստացված տվյալները, տեղեկություններն ու նյութերն օգտագործել միայն իրենց գործառույթներն ու լիազորություններն իրականացնելու նպատակով։

Տեսուչների խմբի անդամները պարտավոր են ապահովել աուդիտի (վերահսկողության) օբյեկտների կողմից ստացված փաստաթղթերի և այլ նյութերի պահպանությունը։

Տեսուչների խմբի անդամները, Միության անդամ պետությունների օրենսդրությանը համապատասխան, պատասխանատվություն են կրում իրենց կողմից անցկացվող արտաքին աուդիտի (վերահսկողության)՝ Բարձրագույն խորհրդի քննարկմանը ներկայացվող արդյունքների հավաստիության և օբյեկտիվության, պետական գաղտնիքի ինչպես նաև Միության անդամ պետությունների օրենսդրությամբ պահպանվող այլ գաղտնիքի հրապարակման համար։

XVII. Արտաքին աուդիտ   
(վերահսկողություն) իրականացնելը

49. Արտաքին աուդիտն (վերահսկողությունն) իրականացվում է նախնական աուդիտի (վերահսկողության), ընթացիկ աուդիտի (վերահսկողության) և հետագա աուդիտի (վերահսկողության) շրջանակներում համապատասխան միջոցառումներ անցկացնելու միջոցով։

50. Միջոցառումներն անցկացվում են՝ տեսուչների խմբի կողմից արտաքին աուդիտի (վերահսկողության) ստանդարտներին համապատասխան մշակվող և պետական ֆինանսական վերահսկողության բարձրագույն մարմինների կողմից համատեղ հաստատվող՝ դրանց անցկացման ծրագրերին համապատասխան։

Միջոցառումն անցկացնելու ծրագրով սահմանվում է այն միջոցառման բովանդակությունը, որը ներառում է միջոցառումն անցկացնելու առարկան, նպատակները, հարցերը և ժամկետները, ստուգման ժամանակահատվածը, արտաքին աուդիտի (վերահսկողության) օբյեկտների ցանկը։

51. Միջոցառումն անցկացնելու ծրագիրը նախապատրաստելիս իրականացվում է միջոցառման առարկայի ու օբյեկտների նախնական ուսումնասիրություն՝ համապատասխան տեղեկությունների հավաքման և վերլուծության միջոցով, ինչպես նաև՝ միջոցառման նպատակների ու հարցերի և, անհրաժեշտության դեպքում՝ արդյունավետության գնահատման չափորոշիչների սահմանում։

52. Միջոցառումն անցկացնելիս ուսումնասիրվում և վերլուծվում են արտաքին աուդիտի (վերահսկողության) օբյեկտների գործունեությունն ու գործունեության արդյունքները, իրականացվում է փաստացի այն տվյալների և տեղեկությունների հավաքումը և վերլուծությունը, որոնք անհրաժեշտ են ապացույցների ձևավորման համար՝ միջոցառման անցկացման ծրագրում ներառված նպատակներին և հարցերին համապատասխան։

53. Արտաքին աուդիտի (վերահսկողության) կիրառված մեթոդներից կախված՝ միջոցառումների անցկացման արդյունքներով ձևակերպվում են փաստաթղթեր՝ ակտերի, եզրակացությունների կամ վերլուծական զեկույցների տեսքով։

Ստուգման մեթոդով անցկացվող միջոցառումների արդյունքները ձևակերպվում են ակտերով։

Վերլուծության կամ հետազոտության մեթոդներով անցկացվող միջոցառումների արդյունքները ձևակերպվում են եզրակացություններով։

Մոնիթորինգի մեթոդով անցկացվող միջոցառումների արդյունքները ձևակերպվում են վերլուծական զեկույցներով։

54. Միջոցառումների անցկացման արդյունքներով ձևակերպվող փաստաթղթերը ստորագրվում են դրանց անցկացման մեջ մասնակցություն ունեցած տեսուչների խմբի բոլոր անդամների կողմից։

Միջոցառումների անցկացման արդյունքներով փաստաթղթեր ստորագրած տեսուչների խմբի անդամները անձնական պատասխանատվություն են կրում դրանցում պարունակվող տվյալների և տեղեկությունների հավաստիության համար։

55. Միջոցառումների անցկացման արդյունքներով կազմված և տեսուչների խմբի անդամների կողմից ստորագրված փաստաթղթերը պարտադիր կարգով ներկայացվում են արտաքին աուդիտի (վերահսկողության) օբյեկտի ղեկավարին՝ ծանոթացման ու ստորագրման համար։

Ծանոթացման ու ստորագրման համար ներկայացված փաստաթղթի բովանդակության հետ չհամաձայնելու դեպքում արտաքին աուդիտի (վերահսկողության) օբյեկտի ղեկավարը կարող է իր դիտողությունները (առարկություններն) գրավոր ուղարկել տեսուչների խմբի ղեկավարին։

56. Միջոցառումն անցկացնելու ընթացքում տեսուչների խմբի կողմից խախտումներ ու թերություններ, այդ թվում՝ Միությանը և (կամ) Միության անդամ պետություններին վնաս հասցնող խախտումներ ու թերություններ հայտնաբերելու, միջոցառումն անցկացնելու համար խոչընդոտներ ստեղծվելու դեպքում, ինչպես նաև սույն Հիմնադրույթին համապատասխան անցկացված միջոցառման արդյունքներով նախապատրաստում են և արտաքին աուդիտի (վերահսկողության) օբյեկտներ, պետական մարմիններ և Միության անդամ պետությունների կազմակերպություններ կամ դրանց պաշտոնատար անձանց են ուղարկում կատարման համար պարտադիր նամակ-պարտավորագրեր։

Նամակ-պարտավորագրերը պետք է պարունակեն՝

Միության իրավունքի մաս կազմող ակտերի և Միության անդամ պետությունների օրենսդրության հայտնաբերված խախտումների ու թերությունների մասին տեղեկություններ.

հայտնաբերված խախտումների ու թերությունների, դրանց պատճառների ու նպաստող պայմանների վերացմանն ուղղված միջոցներ ձեռնարկելու, ինչպես նաև Միությանը և (կամ) Միության անդամ պետություններին հասցված վնասը (առկայության դեպքում) փոխհատուցելու մասին պահանջներ.

Միության իրավունքի մաս կազմող ակտերի և Միության անդամ պետությունների օրենսդրության խախտումների մեջ մեղավոր պաշտոնատար անձանց պատասխանատվության ենթարկելու մասին պահանջներ.

խախտումների վերացման միջոցներ ձեռնարկելու ժամկետներ և տեսուչների խմբի ղեկավարին ուղղված ծանուցումներ՝ նամակ-պարտավորագրերի քննարկման արդյունքների մասին։

Նամակ-պարտավորագրերի նախագծերը նախապատրաստվում են տեսուչների խմբի կողմից և տեսուչների խմբի ղեկավարի կողմից ուղարկվում են պետական ֆինանսական վերահսկողության պատասխանատու բարձրագույն մարմին՝ դրանց ուղարկման մասին պետական ֆինանսական վերահսկողության բարձրագույն մարմնի կողմից համատեղ որոշումներ ընդունելու համար։

Նամակ-պարտավորագրեր ուղարկելու մասին որոշումներն ընդունվում են համատեղ՝ պետական ֆինանսական վերահսկողության բարձրագույն մարմինների կողմից։

Ի կատարումն պետական ֆինանսական վերահսկողության բարձրագույն մարմինների համապատասխան որոշումների՝ պետական ֆինանսական վերահսկողության պատասխանատու բարձրագույն մարմինը նամակ-պարտավորագրերն ուղարկում է արտաքին աուդիտի (վերահսկողության) օբյեկտներ, Միության անդամ պետությունների պետական մարմիններ ու կազմակերպություններ կամ դրանց պաշտոնատար անձանց։

Արտաքին աուդիտի (վերահսկողության) համապատասխան օբյեկտների, պետական մարմինների և կազմակերպությունների ղեկավարները նամակ-պարտավորագրերում նշված ժամկետներում նամակ-պարտավորագրերի քննարկման արդյունքների և հայտնաբերված խախտումների վերացման համար ձեռնարկված միջոցների մասին գրավոր ծանուցում են տեսուչների խմբի ղեկավարին։

57. Նամակ-պարտավորագրերը չկատարելու կամ ոչ պատշաճ կատարելու դեպքում տեսուչների խմբի ղեկավարը դրա մասին տեղեկացնում է պետական ֆինանսական վերահսկողության պատասխանատու բարձրագույն մարմնին։

Նամակ-պարտավորագրերը չկատարելու կամ ոչ պատշաճ կատարելու մասին ստացված տեղեկությունների հիման վրա պետական ֆինանսական վերահսկողության պատասխանատու բարձրագույն մարմինը դրա մասին տեղեկացնում է Բարձրագույն խորհրդին՝ անհրաժեշտ որոշումներ ընդունելու համար։

58. Միջոցառումների անցկացման ընթացքում քրեական և վարչական իրավախախտման հատկանիշներ մատնանշող տվյալներ հայտնաբերելու դեպքում տեսուչների խմբի ղեկավարը և պետական ֆինանսական վերահսկողության համապատասխան բարձրագույն մարմինը, իրենց լիազորություններին համապատասխան, իրականացնում են սույն Հիմնադրույթի VII բաժնով սահմանված գործողությունները։

XVIII. Արտաքին աուդիտի (վերահսկողության)   
արդյունքների ձևակերպումը

59. Նախնական աուդիտի (վերահսկողության), ընթացիկ աուդիտի (վերահսկողության) կամ հետագա աուդիտի (վերահսկողության) իրականացման արդյունքներով, միջոցառումների անցկացման արդյունքների հիման վրա ձևակերպվում են համապատասխան ամփոփիչ հաշվետվություններ։

Ամփոփիչ հաշվետվությունները պարունակում են նախնական աուդիտի (վերահսկողության), ընթացիկ աուդիտի (վերահսկողության) կամ հետագա աուդիտի (վերահսկողության) իրականացման արդյունքների մասին տեղեկություններ, ինչպես նաև հայտնաբերված խախտումների ու թերությունների, դրանց պատճառների ու հետևանքների վերացման, Միության բյուջեի միջոցների ձևավորման, կառավարման և տնօրինման արդյունավետության, Միության գույքի և այլ ակտիվների օգտագործման արդյունավետության բարձրացման, Միության իրավունքի մաս կազմող ակտերի և Միության անդամ պետությունների օրենսդրության կատարելագործման վերաբերյալ առաջարկություններ։

60. Ամփոփիչ հաշվետվությունների բովանդակությանն ու ձևակերպմանը ներկայացվող ընդհանուր պահանջները սահմանվում են արտաքին աուդիտի (վերահսկողության) համապատասխան ստանդարտներով։

61. Ամփոփիչ հաշվետվությունները ստորագրվում են տեսուչների խմբի ղեկավարի կողմից, որն անձնական պատասխանատվություն է կրում դրանց հավաստիության համար, և ուղարկվում են պետական ֆինանսական վերահսկողության պատասխանատու բարձրագույն մարմին՝ հետագայում դրանք պետական ֆինանսական վերահսկողության բարձրագույն մարմինների համատեղ քննարկմանը ներկայացնելու համար։

62. Ամփոփիչ հաշվետվությունների քննարկման արդյունքներով պետական ֆինանսական վերահսկողության բարձրագույն մարմինները հաստատում են դրանք և համապատասխան որոշումների նախագծերի հետ միասին ներկայացնում Բարձրագույն խորհրդի քննարկմանը։

XIX. Արտաքին աուդիտի (վերահսկողության)   
արդյունքները Բարձրագույն խորհրդի քննարկմանը ներկայացնելը

63. Պետական ֆինանսական վերահսկողության պատասխանատու բարձրագույն մարմինը հաստատված ամփոփիչ հաշվետվությունները և Բարձրագույն խորհրդի որոշումների նախագծերն ուղարկում է Հանձնաժողովի խորհուրդ՝ Միության իր անդամ պետության ներկայացուցչին՝ Բարձրագույն խորհրդի հերթական նիստի օրակարգում համապատասխան հարցի՝ սահմանված կարգով հետագա ընդգրկման համար։

64. Ամփոփիչ հաշվետվությունների քննարկման արդյունքներով Բարձրագույն խորհուրդն ընդունում է որոշումներ, որոնք անհրաժեշտ են, այդ թվում՝ Միության մարմինների կողմից արտաքին աուդիտի (վերահսկողության) իրականացման ընթացքում հայտնաբերված խախտումների ու թերությունների, դրանց պատճառների ու հետևանքների վերացման համար։

XX. Արտաքին աուդիտի (վերահսկողության)   
արդյունքների կիրարկման նկատմամբ հսկողությունը

65. Տեսուչների խումբն իրականացնում է արտաքին աուդիտի (վերահսկողության) արդյունքների կիրարկման նկատմամբ հսկողություն, որը ենթադրում է արտաքին աուդիտի (վերահսկողության) օբյեկտների, Միության անդամ պետութունների պետական մարմինների և կազմակերպությունների ու դրանց պաշտոնատար անձանց կողմից իրենց ուղարկված նամակ-պարտավորագրերի քննարկման արդյունքների վերլուծություն և արտաքին աուդիտի (վերահսկողության) իրականացման ընթացքում հայտնաբերված խախտումների ու թերությունների, դրանց պատճառների ու հետևանքների վերացման համար ձեռնարկված միջոցների կատարման նկատմամբ հսկողություն։

XXI. Տեսուչների խմբի անդամների   
իրավական կարգավիճակի երաշխիքները

66. Տեսուչների խմբի անդամների իրավական կարգավիճակը սահմանվում է Միության անդամ պետութունների օրենսդրությամբ՝ պետական ֆինանսական վերահսկողության այն բարձրագույն մարմինների կողմից, որոնց ներկայացուցիչներն են իրենք։

67. Արտաքին աուդիտի (վերահսկողության) իրականացման մասով տեսուչների խմբի անդամների ծառայողական պարտականությունների կատարմանը խոչընդոտելու կամ որևէ մեկի օգտին որոշում կայացվելու նպատակով տեսուչների խմբի անդամների վրա ազդեցություն ունենալը, բռնի գործողությունները, վիրավորանքը, ինչպես նաև զրպարտությունը Միության իրավունքի մաս կազմող ակտերով և Միության անդամ պետությունների օրենսդրությամբ սահմանված պատասխանատվություն են առաջացնում ։

XXII. Տեսուչների խմբի անդամների պահանջների  
 կատարման պարտադրությունը

68. Արտաքին աուդիտի (վերահսկողության) իրականացման մասով տեսուչների խմբի անդամների ծառայողական պարտականությունների կատարման հետ կապված պահանջները աուդիտի (վերահսկողության) բոլոր օբյեկտների, դրանց պաշտոնատար անձանց ու աշխատակիցների կողմից կատարման համար պարտադիր են։

XXIII. Տեսուչների խմբի անդամների   
նյութական և սոցիալական ապահովումը

69. Տեսուչների խմբի անդամների նյութական և սոցիալական ապահովումը, այդ թվում՝ միջոցառումների անցկացման վայր գործուղելու մասով, իրականացվում է պետական ֆինանսական վերահսկողության համապատասխան բարձրագույն մարմինների կողմից, որոնց ներկայացուցիչներն են իրենք՝ նրանց գործունեության ապահովման համար հատկացվող՝ Միության անդամ պետությունների ազգային բյուջեների միջոցների հաշվին։

XXIV. Արտաքին աուդիտի (վերահսկողության)   
արդյունքների մասին տեղեկացնելը

70. Արտաքին աուդիտի (վերահսկողության) արդյունքների մասին հանրային իրազեկումն իրականացվում է՝ Միության և պետական ֆինանսական վերահսկողության բարձրագույն մարմինների պաշտոնական կայքերում Բարձրագույն խորհրդի կողմից քննարկված ամփոփիչ հաշվետվությունները համընդհանուր իրազեկման համար հրապարակելու միջոցով՝ բացառությամբ պետական գաղտնիք կամ Միության անդամ պետությունների օրենսդրությամբ պահպանվող այլ գաղտնիք կազմող տվյալներ պարունակող նյութերի։

***(հիմնադրույթը լրաց. ԵՏՀԿ 19.08.22 թիվ 124, ԵՏԲԽ 09.12.22 թիվ 124)***